# காலியம்(III) புரோமைடு


**காலியம்(III) புரோமைடு** (*Gallium(III) bromide*) என்பது ஒரு கனிமச்சேர்மமாகும், மேலும் இது நான்கு காலியம் மூஆலைடுகளில் ஒன்றாகும்.  

## அறிமுகம்
காலியம் (III) புரோமைடு என்பது, அறை வெப்பநிலை மற்றும் வளிமண்டல அழுத்தத்தில் வெண்ணிறப் படிகத் தூள் ஆகும், இது தண்ணீருடன் எளிதில் வினையாற்றக் கூடியதாகவும் வெப்பம் உமிழ் வினையில் ஈடுபடுவதாகவும் செயல்படுகிறது. திண்ம காலியம் முப்புரோமைடு அறை வெப்பநிலையில் நிலைத்தன்மை வாய்ந்ததாகவும் இருபடி மூலக்கூறாகவும் காணக்கிடைக்கிறது. GaBr<sub>3</sub> ஒரு இடைநிலை ஆலைடை (Ga<sub>2</sub>Br<sub>7</sub>) உருவாக்க முடியும், இருப்பினும், இது GaCl<sub>3</sub> ஐப் போல எளிதில் காணக்கிடைக்கும் சேர்மம் அல்ல. இது காலியம் மூஆலைடு குழுவில் உறுப்பினராக உள்ளது. GaCl<sub>3</sub> மற்றும் GaI<sub>3</sub> ஐ ஒத்திருக்கிறது, ஆனால் GaF<sub>3</sub> தயாரிப்பு மற்றும் பயன்பாடுகளில்உடன் ஒத்திருக்கவில்லை.  

GaBr<sub>3</sub> நிறமாலையியல்ரீதியாக அலுமினியம், இண்டியம் மற்றும் தாலியம் மூஆலைடுகளுக்கு ஒத்ததாகும், இதில் முப்புளோரைடுகள் இல்லை.  

## தயாரிப்பு
GaBr<sub>3</sub> ஐ தயாரிப்பதற்கான ஒரு முறையானது, புரோமின் திரவத்தின் முன்னிலையில் தனிம காலியத்தை வெற்றிடத்தில் வெப்பப்படுத்துவதாகும். உயர் வெப்பஉமிழ் வேதிவினையைத் தொடர்ந்து, கலவையானது நிலைத்திருக்க அனுமதிக்கப்படுகிறது, பின்னர் பல்வேறு சுத்திகரிப்பு நடவடிக்கைகளுக்கு உட்படுத்தப்படுகிறது. இருபதாம் நூற்றாண்டின் தொடக்கத்தில் இருந்து இந்த முறை GaBr<sub>3</sub> தயாரிப்பதற்கான ஒரு பயனுள்ள வழியாக உள்ளது. வரலாற்று ரீதியாக, பொட்டாசியம் ஐதராக்சைடு கரைசலில் காலியம் ஐதராக்சைடை மின்னாற்பகுப்பதன் மூலம் காலியம் பெறப்பட்டது, இருப்பினும் இன்று இது அலுமினியம் மற்றும் துத்தநாக உற்பத்தியின் போது துணை விளைபொருளாகப் பெறப்படுகிறது.  

தண்ணீர், ஆக்ஸிஜன் மற்றும் கிரீஸ் இல்லாத சூழலில் காலியத்தை புரோமினுக்கு வெளிப்படுத்துவதன் மூலம் GaBr<sub>3</sub> ஐ தொகுப்பு முறையில் தயாரிக்க முடியும். இதன் விளைவாக ஆய்வகங்களில் வாங்கப்படும் புரோமைடை உருவாக்க படிகமாக்கப்பட வேண்டிய வாயு உருவாகிறது. இதற்கான வேதிவினை பின்வருமாறு  

:  

## அமைப்பு

GaBr<sub>3</sub> -இன் ஒற்றைப்படி முக்கோணத் தள மூலக்கூறு வடிவமைப்பைக் கொண்டுள்ளது, ஆனால், இது இருபடியான Ga<sub>2</sub>Br<sub>6</sub> ஐ உருவாக்கும் போது காலியம் மையத்தைச் சுற்றியுள்ள வடிவமைப்பானது தோராயமாக நான்முகியாக மாறுகிறது. ஒரு திடப்பொருளாக, GaBr<sub>3</sub> யானது 524.16 Å<sup>3</sup> என்ற அலகு செல் அளவுடன் ஒரு சரிவச்சு படிக அமைப்பை உருவாக்குகிறது. இந்த அலகு கலத்திற்கான கூடுதல் விவரக்குறிப்புகள் பின்வருமாறு. a = 8.87 Å, b = 5.64 Å, c = 11.01 Å, α = 90 ̊, β = 107.81 ̊, γ = 90 ̊  

## அணைவுச் சேர்மங்கள்
காலியம் என்பது 13 ஆவது தொகுதியில் உள்ள இலேசான உலோகம் ஆகும். இதில் முழுவதும் நிரம்பிய d-ஆர்ப்பிட்டாலைக் கொண்டது. இது ஈந்தணைவிகளுடன் d-π பிணைப்பில் பங்கேற்கக்கூடிய இணைப்புத்திறன் எலக்ட்ரான்களுக்கு கீழே ([Ar] 3d<sup>10</sup> 4s<sup>2</sup> 4p<sup>1</sup>) என்ற எலக்ட்ரான் அமைப்பைக் கொண்டுள்ளது. Ga(III)Br<sub>3</sub> இல் உள்ள Ga இன் சற்றே அதிக ஆக்சிஜனேற்ற நிலை, குறைந்த எலக்ட்ரான் கவர்தன்மை மற்றும் அதிக துருவமுனைப்பு ஆகியவை GaBr<sub>3</sub> ஐ கடின-மென்மையான-அமில-கார (HSAB) கோட்பாட்டின் அடிப்படையில் ஒரு "மென்மையான அமிலமாகச்" செயல்பட அனுமதிக்கின்றன. GaBr<sub>3</sub> உட்பட அனைத்து காலியம் மூஆலைடுகளின் லூயிசு அமிலத்தன்மை வெப்ப இயக்கவியல் ரீதியாக விரிவாக ஆய்வு செய்யப்பட்டுள்ளது, மேலும் GaBr<sub>3</sub> இன் காரத்தன்மை பல ஈனிகளுடன் நிறுவப்பட்டுள்ளது. இந்த அயனி அணைவுக்கோளம் மேலும் பிணைக்கும் திறன் கொண்டது. Br− அயனியை ஒரு நடுநிலை ஈந்தணைவியால் எளிதாகப் பதிலியிடலாம். பொதுவாக இந்த நடுநிலை ஈந்தணைவிகள், GaBr<sub>3</sub> L மற்றும் சில நேரங்களில் GaBr<sub>3</sub>L<sub>2</sub> வடிவத்தைக் கொண்டுள்ளன, இவற்றின் பெரிய பயனுறு அணுக்கரு மின்னூட்டம் காரணமாக கிடைநிலையில் Br உடன் நான்முகி இரட்டைப் பட்டைக்கூம்பு வடிவ அமைப்பை உருவாக்கும். கூடுதலாக, GaBr<sub>3</sub> சேர்மமானது சில ஆக்சிஜனேற்ற சேர்க்கை வினைகளில் வினையூக்கியாகப் பயன்படுகிறது.  

## பயன்பாடுகள்
GaCl<sub>3</sub> ஐ ஒத்த வினைவழிமுறையுடன் கரிமத் தொகுப்பில் GaBr<sub>3</sub> ஒரு வினையூக்கியாகப் பயன்படுத்தப்படுகிறது. இருப்பினும், அதன் அதிக வினைத்திறன் காரணமாக, GaCl<sub>3</sub> இன் அதிக பன்முகத்தன்மை காரணமாக இது சில நேரங்களில் விரும்பப்படுவதில்லை. கரிமச் சேர்மங்களின் ஆக்சிஜனேற்றச் சேர்க்கையில் GaBr<sub>3</sub> மற்றும் பிற காலியம் மூஆலைடுகள் மற்றும் குழு 13 உலோக மூஆலைடுகளை வினையூக்கிகளாகப் பயன்படுத்தலாம். GaBr<sub>3</sub> டைமர் [GaBr<sub>4</sub>]-மற்றும் [GaBR<sub>2</sub>] + ஆக சமமாக பிளவுபடுகிறது என்பது சரிபார்க்கப்பட்டுள்ளது. இடைநிலை நிலைகள் எப்போதும் ஆய்வுக்குப் போதுமான நிலையானதாக இல்லாததால், முழு பொறிமுறையும் ஓரளவு நிச்சயமற்றது, மேலும் GaCl<sub>3</sub> ஐ விட GaBr<sub>3</sub> குறைவாகவே ஆய்வு செய்யப்படுகிறது. Ga(III) தானாகவே கரிம வேதிவினைகளுக்கு ஒரு பயனுள்ள லூயிசு அமிலமாகும், ஏனெனில் இச்சேர்மத்தின் முழுமையாக நிரப்பப்பட்ட d-எலக்ட்ரான் ஆர்பிட்டால்கள் மாறுபட்ட எண்ணிக்கையிலான ஈந்தணைவிகளை ஏற்றுக்கொள்ள முடிகிறது, ஆனால் நிலைமைகள் சாதகமாக நிறுவப்பட்டால் ஈந்தணவிகளை உடனடியாக விட்டுவிடும்.